b'\n_START_ARTICLE_\nForce Reconnaissance\n_START_PARAGRAPH_\nUnited States Marine Corps Force Reconnaissance on Yhdysvaltain merijalkav\xc3\xa4en erikoisjoukko. Merijalkav\xc3\xa4en tiedusteluyksik\xc3\xb6t on jaettu divisioonien tiedustelupataljooniin (recon battalions) ja taisteluosaston tiedustelukomppanioihin (Force Recon). Jokaiseen merijalkav\xc3\xa4en divisioonaan (joita on kolme aktiivipalveluksessa ja yksi reserviss\xc3\xa4) kuuluu tiedustelupataljoona, joka hoitaa l\xc3\xa4hitiedustelun oman tykist\xc3\xb6n kantaman sis\xc3\xa4ll\xc3\xa4. Jokaiseen merijalkav\xc3\xa4en taisteluosastoon (MAGTF, Marine Air-Ground Task Force) kuuluu Force Recon -komppania, joka suorittaa kaukotiedusteluteht\xc3\xa4vi\xc3\xa4 oman tykist\xc3\xb6n kantaman ulkopuolella. Lis\xc3\xa4ksi Yhdysvaltain merijalkav\xc3\xa4keen kuuluu vuonna 2006 perustettu erikoisoperaatioiden rykmentti, Marine Raider Regiment, joka aluksi koottiin p\xc3\xa4\xc3\xa4osin Force Recon -komppanioiden pohjalta.\n_START_SECTION_\nHistoria\n_START_PARAGRAPH_\nKev\xc3\xa4\xc3\xa4ll\xc3\xa4 1941, puoli vuotta ennen Yhdysvaltain liittymist\xc3\xa4 toiseen maailmansotaan, merijalkav\xc3\xa4en divisioonan organisaatioon p\xc3\xa4\xc3\xa4tettiin liitt\xc3\xa4\xc3\xa4 tiedustelukomppania (scout company). Vuonna 1944 merijalkav\xc3\xa4en divisioonan tiedustelukomppanian nimeksi vaihdettiin reconnaissance company. Ylemm\xc3\xa4n johdon tiedustetarpeita varten perustetiin vuonna 1943 kaksi maihinnousutiedustelukomppaniaa (Amphibious Reconnaissance Company) ja vuonna 1944 kahdesta komppaniasta koottu maihinnousutiedustelupataljoona (Amphibious Reconnaissance Battalion). Vuonna 1942 tiedustelua aggressiivisempaa iskuosastotoimintaa varten perustettiin 1. ja 2. erillinen merijalkav\xc3\xa4en pataljoonaa  (1st and 2nd Separate Marine Battalions), joita ryhdyttiin kutsumaan nimell\xc3\xa4 Marine Raiders. Vuonna 1958 merijalkav\xc3\xa4en divisioonan tiedustelukomppaniat laajennettiin tiedustelupataljooniksi._NEWLINE_Toisessa maailmansodassa Yhdysvaltain merijalkav\xc3\xa4ki, kunnostautui Tyynenmeren rintaman ankarissa taisteluissa vallatessaan japanilaisilta mm. Guadalcanalin, Tarawan, Saipanin, Iwo Jiman ja Okinawan saaret. Sen j\xc3\xa4lkeen merijalkav\xc3\xa4ki on osallistunut sotatoimiin mm. 1950-luvulla Koreassa, 1960- ja 1970-luvulla Vietnamissa, 1980-luvulla Grenadassa, 1990-luvulla Persianlahdella, sek\xc3\xa4 2000-luvulla Irakissa ja Afganistanissa. Kaikissa n\xc3\xa4iss\xc3\xa4 operaatioissa my\xc3\xb6s merijalkav\xc3\xa4en tiedusteluyksik\xc3\xb6ill\xc3\xa4 on ollut oma t\xc3\xa4rke\xc3\xa4 roolinsa.   _NEWLINE_Vuonna 2006 perustettiin merijalk\xc3\xa4v\xc3\xa4en erikoisoperaatioiden esikunta (MARSOC, Marine Corps Special Operations Command) ja sen alaisuuteen merijalkav\xc3\xa4en erikoisoperaatioiden rykmentti (Marine Special Operations Regiment), joka on vuodesta 2015 tunnettu nimell\xc3\xa4 Marine Raider Regiment. Merijalkav\xc3\xa4en erikoisoperaatioiden rykmentti saatiin perustettua nopealla aikataululla siirt\xc3\xa4m\xc3\xa4ll\xc3\xa4 siihen aluksi puolet kahden Force Recon -komppanian vahvuudesta. Nykyisin Marine Raider -rykmenttiin on mahdollista pyrki\xc3\xa4 nelj\xc3\xa4n vuoden palveluksen j\xc3\xa4lkeen mist\xc3\xa4 tahansa merijalkav\xc3\xa4en yksik\xc3\xb6st\xc3\xa4 osallistumalla yli 10 kuukautta kest\xc3\xa4v\xc3\xa4\xc3\xa4n valintaprosessiin, joka on viel\xc3\xa4 vaativampi kuin Force Reconin.\n_START_SECTION_\nTeht\xc3\xa4v\xc3\xa4t\n_START_PARAGRAPH_\nForce Recon suorittaa merijalkav\xc3\xa4en taisteluosaston komentajan antamia teht\xc3\xa4vi\xc3\xa4, kuten erikoistiedustelua ja iskuosastotoimintaa.\n_START_SECTION_\nKoulutus\n_START_PARAGRAPH_\nForce Recon -yksikk\xc3\xb6\xc3\xb6n voi pyrki\xc3\xa4 vapaaehtoisena palveltuaan merijalkav\xc3\xa4ess\xc3\xa4 3-4 vuotta. Kokelaiden t\xc3\xa4ytyy l\xc3\xa4p\xc3\xa4ist\xc3\xa4 testi, johon kuuluu viiden kilometrin juoksu 18 minuutissa, 500 metrin uinti, raskaan esineen noutaminen uima-altaan pohjasta ja esteradan suorittaminen alle viidess\xc3\xa4 minuutissa. Lis\xc3\xa4ksi kokelaiden on suoritettava kahdeksan viikkoa kest\xc3\xa4v\xc3\xa4 taistelusukeltajakurssi (United States Marine Corps Combatant Diver Course), kolmen viikon laskuvarjohyppykurssi (Basic Airborne Course), selviytymiskurssi (SERE, Survival, Escape, Resistance and Evasion) sek\xc3\xa4 65 p\xc3\xa4iv\xc3\xa4\xc3\xa4 kest\xc3\xa4v\xc3\xa4 tiedustelun peruskurssi (Basic Reconnaissance Course), jossa harjoitellaan mm. partiointia vihollisen selustassa.'